KOMISSION TIEDONANTO NEUVOSTOLLE Neuvottelujen avaamisesta Guinea-Bissaun kanssa Cotonoun sopimuksen 96 artiklan mukaisesti

Vuosien 1999 ja 2000 presidentin- ja parlamenttivaalit voitti presidentti Kumba Yala, ja hänen puolueensa sai enemmistön parlamentin paikoista. Maan poliittista elämää on viimeksi kuluneiden kolmen vuoden aikana leimannut syvä hallinnollinen epävakaus. Tilanne on vaikeutunut entisestään viimeksi kuluneen vuoden aikana: uutta perustuslakia ei ole vahvistettu; kansalliskokous on hajotettu; täytäntöönpano- ja lainsäädäntövallan välillä on ristiriitoja; parlamenttivaaleja on toistuvasti siirretty. Tässä tilanteessa tehtiin vallankaappaus 14. syyskuuta 2003. Euroopan unioni on antanut julkilausuman, jossa se ilmoittaa vastustavansa perustuslainvastaisia vallanvaihtoja ja merkitsee tiedoksi sotilaskomitean ilmoituksen, jonka mukaan se aikoo varmistaa, että perustuslaillinen järjestys ja siviilihallinto palautetaan maahan välittömästi.

Sen jälkeen, kun presidentti Kumba Yala ilmoitti eroamisestaan 17. syyskuuta 2003, on maassa laajan neuvottelukierroksen jälkeen perustettu siirtymävaiheen hallintoelimiä. Siirtymävaiheen peruskirjassa, jonka "perustuslaillisen ja demokraattisen järjestyksen palauttamisen sotilaskomitea", suuri enemmistö poliittisista puolueista sekä siviiliyhteiskunnan organisaatiot allekirjoittivat 28. syyskuuta 2003, todetaan, että parlamenttivaalit järjestetään kuuden seuraavan kuukauden kuluessa ja että presidentinvaalit järjestetään vuoden kuluttua parlamenttivaaleista. Virkaatekevä tasavallan presidentti ja sotilaskomitea toimivat tämän puolentoista vuoden jakson ajan. Pääministeri on nimitetty ja siirtymävaiheen hallitus perustettu. Hallitus koostuu yksinomaan siviilihenkilöistä. Siirtymäajan neuvosto, jolla on tällä hetkellä lainsäädäntövalta, koostuu sotilaskomitean ja muiden peruskirjan allekirjoittajien edustajista. Tämän neuvoston on tarkoitus lopettaa toimintansa heti, kun valittu uusi parlamentti aloittaa toimnitansa. Parlamenttivaalit pitäisi järjestää ennen vuoden 2004 maaliskuun loppua, mutta tarkkaa päivämäärää ei ole vielä päätetty.

Afrikan, Karibian ja Tyynenmeren valtioiden ja Euroopan yhteisön välisen, Cotonoussa 23. kesäkuuta 2000 allekirjoitetun kumppanuussopimuksen 9 artiklan 2 kohdassa määritellään kumppanuuden perustana olevat olennaiset osat. Demokratian ja oikeusvaltion periaatteet muodostavat sisä- ja ulkopolitiikan perustan ja ovat sopimuksessa tarkoitettuja olennaisia osia. Komissio ottaa huomioon tämän artiklan ja ne olosuhteet, joissa poliittinen muutos Fuinea-Bissaussa tapahtui, sekä katsoo, että on tarpeen käynnistää vuoropuhelu maan uusien vallanpitäjien kanssa seuraavassa mainittujen seikkojen selventämiseksi Cotonoun sopimuksen 9 ja 96 artiklan mukaisesti käytävissä neuvotteluissa.

(1) Parlamenttivaalien järjestäminen etenkin ajankohdan ja äänestykseen osallistumisen ehtojen osalta.

(2) Siirtymävaiheen peruskirjassa määrätyn hätäohjelman edistyminen maan elinkeino- ja rahoitusalan toiminnan uudelleenkäynnistymisen ja varsinkin julkistalouden tervehdyttämisen osalta.

(3) Oikeuslaitoksen itsenäisyyden palauttamisprosessi ja sitoumukset asevoimien palauttamiseksi siviilivalvontaan, kun perustuslaillinen järjestys on palautettu.

Tässä vuoropuhelussa Guinea-Bissaun viranomaiset voivat täsmentää kantansa edellä mainittuihin seikkoihin ja komissio todeta, missä määrin sen on aiheellista tämän vuoropuhelun perusteella tukea maan pyrkimyksiä Cotonoun sopimuksen 9 artiklan 2 kohdan periaatteiden toteuttamiseksi.

Näistä syistä komissio ehdottaa oheisen kirjeluonnoksen mukaisesti neuvostolle Guinea-Bissaun tasavallan kutsumista Cotonoun sopimuksen 9 ja 96 artiklassa tarkoitettuihin neuvotteluihin.

Komissio ehdottaa, että meneillään olevaa kuudennen, seitsemännen, kahdeksannen ja yhdeksännen EKR :n mukaista yhteistyötä jatketaan neuvottelujen ajan sillä edellytyksellä, että toteutusvaiheessa olevien rahoitussopimusten erityisehtoja noudatetaan.

LIITE

Bryssel

Guinea-Bissaun tasavallan pääministeri

Antonio Artur Sanha

Bissau

Guinea-Bissau

LUONNOS

Herra pääministeri

Euroopan unioni tuomitsi 18. syyskuuta 2003 antamassaan julkilausumassa Guinea-Bissaussa tapahtuneen vallankaappauksen ja muistutti vastustavansa perustuslainvastaisia vallanvaihtoja.

Tässä julkilausumassa Euroopan unioni merkitsee tiedoksi sotilaskomitean ilmoituksen, jonka mukaan komitea aikoo varmistaa, että perustuslaillinen järjestys ja siviilihallinto palautetaan maahan välittömästi.

Cotonoun sopimuksen 96 artiklan mukaisesti kutsumme maanne Euroopan yhteisön ja Euroopan unionin jäsenvaltioiden nimissä neuvotteluihin perusteellisen selvityksen tekemiseksi tilanteesta ja mahdollisesti ratkaisun löytämiseksi. EU osaltaan ryhtyy näihin neuvotteluihin vuoropuhelun hengessä.

Neuvotteluissa guinea-bissaulainen osapuoli voi tarkentaa hallinnon siirtymäohjelmaansa ja varsinkin seikkoja, jotka liittyvät parlamenttivaalien järjestämiseen, julkistalouden tervehdyttämiseen, oikeuslaitoksen itsenäisyyden palauttamiseen ja asevoimien palauttamiseen siviilivalvontaan. Ehdotamme, että neuvottelut käytäisiin piakkoin yhteisesti sovittavana ajankohtana Euroopan unionin neuvoston tiloissa.

Kunnioittavasti

Neuvoston puolesta

Komission puolesta

Jäljennös:

- Suurlähettiläskomitean puheenjohtaja

- AKT-valtioiden pääsihteeri